РЕЦЕНЗИЈА РУКОПИСА ДОЦ. ДР ИВАНЕ МИЉКОВИЋ:

D’*ARS BENE DICENDI* AUX DIFFÉRENTES FORMES DE POLYSÉMIE

RHÉTORIQUE, TROPES, SENS MULTIPLE

Рукопис „D’*ARS BENE DICENDI* AUX DIFFÉRENTES FORMES DE POLYSÉMIE. RHÉTORIQUE, TROPES, SENS MULTIPLE“ аутора др Иване Миљковић, доцента на Департману за Француски језик и књижевност Универзитета у Нишу, има 127 страница и писан је на француском језику. Подељен је у неколико целина – поред уводног дела, закључног дела и библиографије, централни део обухвата четири целине: *La sémantique en linguistique* (Семантика у лингвистици)*, L’évolution de la compréhension du discours à travers le temps* (Развој схватања дискурса кроз време)*, Métaphore et Métonymie* (Метафора и метонимија)*, La Polysémie* (Полисемија)*.* Сви делови су јасно структуирани и тематски се надовезују, ослањајући се на релевантне теоријско-методолошке поставке.

У уводном делу др Ивана Миљковић детаљно приказује мултидисциплинарност лингвистике као науке, нарочито осветљавајући њен однос са социологијом, антропологијом и културологијом будући да се у контакту са овим дисциплинама нарочито дају доприноси анализи односа језика, значења и друштва. Кроз интересантне графичке приказе и релевантне примере из француског и српског језика аутор у првом поглављу објашњава основне концепте семантике и њен положај унутар лингвистике као науке да би у другом поглављу посвећеном реторици дала исцрпан хронолошки преглед њеног развоја. Надаље, аутор приказује употребу стилских фигура код античких реторичара, даје објашњења фигура и тропа да би на крају овог поглавља анализирала српске пословице и поредбене изразе и њихове француске еквиваленте. У трећем поглављу И. Миљковић дефинише метафору и метонимију из различитих теоријских перспектива – лингвистичких, стилистичких и књижевних, затим прелази на синегдоху и антономазу. Детаљно изучавајући њихове међусобне односе, кроз прецизне и илустративне графичке приказе и релевантне примере, даје јасан приказ њихове комплексности. У четвртом поглављу аутор из дијахроне и синхроне перспективе анализира појам полисемије, приказује досадашња теоријска достигнућа у покушају дефинисања овог феномена недвосмислено излажући своје становиште. У закључном делу су сумирани сви посебни закључци са посебним освртом на дефинисање метафоре за које аутор даје сопствено појашњење.

Рукопис је писан јасним и занимљивим стилом, нарочито је обогаћен графичким приказима која на врло сугестиван начин поткрепљују објашњења. Посебан допринос, поред темељног приказа обрађене тематике из различитих перспектива, као и релевантних закључака и интересантих примера из француског и српског језика, представља самостална интерпретација појединих семантичких феномена.

На основу свега наведеног, препоручујем објављивање монографије D’*ars bene dicendi* aux différentes formes de polysémie. Rhétorique, tropes, sens multiple аутора доц. др Иване Миљковић.

У Београду, 6. децембар 2022.

Доц. др Јелена Јаћовић



Филозофски факултет

Универзитет у Нишу